Il-figuri mhumiex suġġettivi u ma tistax tmerihom. Il-Gvern preżenti wettaq il-wiegħda li jnaqqas id-defiċit mingħajr ma daħħal miżuri ta' awsterità, bl-ewwel tmien xhur ta' din is-sena li raw id-defiċit jonqos b'€98 miljun. Dan jammonta għal tnaqqis bin-nofs tad-defiċit tas-sena li għaddiet. Ġaladarba l-figuri qegħdin hemm u ma jistgħux jitħassru, l-Oppożizzjoni tipprova minflok tħassar il-memorja tan-nies biex tieħu l-mertu għas-suċċess finanzjarju ta' dan il-Gvern. L-Oppożizzjoni tgħid li l-Gvern preċedenti ħalla ekonomija b'saħħitha, bħallikieku l-Gvern preżenti sab is-sodda mifruxa. Din hija gidba sfaċċata li kull min segwa jew għex ix-xena politika f'pajjizna żgur mhuwiex ser jibla'. Altru milli kellna pedament ekonomiku sod sa ma ġiet l-aħħar elezzjoni ġenerali li rat bidla fil-gvern, l-aħħar snin ta' Gvern tal-PN kellna ekonomija tikkrolla, defiċit għoli u bla razan, nuqqas ta' investiment, tkabbir ekonomiku baxx u qgħad inkontrollabbli. U erħi lill-esponenti Nazzjonalisti jaqilgħu skuza wara oħra li dan kollu kien dovut ghall-qagħda mwiegħra finanzjarja fil-pajjizi 'l barra minn xtutna. Dejjem kien juża l-espressjoni 'barra hemm il-maltemp' li xi Maltin jew Ghawdxin ma damux wisq ma indunaw li l-maltemp kien jeżisti fid-Dar Centrali tal-Partit Nazzjonalista fil-Pieta'. Forsi mhux kulħadd jiftakar li fl-1990, taħt Gvern Nazzjonalista, is-surplus li kien ilu jiġi rreġistrat għal mill-inqas tliet leġiżlaturi ħa majnata kbira u nbidel f'defiċit kbir li l-pajjiż qatt ma rkupra kompletament minnu. Minn surplus ta' 4.9% fuq il-PDG il-pajjiż kien waqa' għal defiċit ta' -11.2%. Gvern Nazzjonalista, leġiżlatura wara oħra, wiegħed li jerġa' jdawwar ir-rotta. Hekk kif fl-2008 ġie elett il-Partit Nazzjonalista, il-Gvern reġa' tenna l-wiegħda li jkun hemm surplus sal-2010. Iżda sentejn wara nbidlet id-diska, u beda jgħid li d-defiċit kellu jitnaqqas b'mod prudenti. Minkejja żieda fit-taxxi, id-defiċit xorta reġa' żdied fl-2012. Tant Gvern Nazzjonalista ma ħalliex finanzi fis-sod li l-Kummissjoni Ewropea daħħlet lil Malta fil-Proċedura ta' Defiċit Eċċessiv, hekk kif l-aħħar Gvern tilef mira wara oħra biex inaqqas id-defiċit. Kellu jkun Gvern Laburista biex is-sena li għaddiet ħareġ il-pajjiż minn din il-proċedura, dan l-istess Gvern li skont il-Partit Nazzjonalista kien se jdaħħal il-pajjiż f'ħajt u kien se jibgħatna nittallbu. Illum il-ġurnata kulħadd jaf li jekk kien hemm gvern f'Malta li kien ta' riskju għall-finanzi pubbliċi, dan żgur ma kienx Gvern Laburista mmexxi mill-Prim Ministru Joseph Muscat. Dan il-fatt ma jafux biss il-poplu Malti, imma jafuh ukoll l-Ewropej u l-kumplament tal-barranin li għandhom interess f'Malta u li qed jagħżlu li jinvestu f'pajjiżna. L-istorja għalhekk hija diffiċli għall-Partit Nazzjonalista biex jibdilha, għax hemm wisq nies li jafuha. Il-figuri tal-aġenziji tal-kreditu internazzjonali qed iduru mas-sebat irjieħ, u l-Oppożizzjoni ma tistax tħassarhom. Meta jmeri s-sewwa magħruf, il-Kap tal-Oppożizzjoni jkun qiegħed biss jitlef il-kredibbiltà u jaqa' għar-redikolu ma' kull min jaf l-istorja tal-finanzi pubbliċi ta' Malta.